Ethuselwe Ngokufa Amalunga eMDC-T Ekuvulweni kwePhalamende
Omunye wamalunga la nguNkosazana Thabita Khumalo yena osole isehlakalo lesi njalo otshele umsakazo weStudio 7 ukuthi wazise amapholisa athembisa ukuluhluza lolu daba.
WASHINGTON — UMongameli Mugabe uvule okusemthethweni ihlandla elitsha lokusebenza kwedale lephalamende ngoLwesine ethembisa ukuthi uhulumende uzaguqula umthetho weIndigenization ukuze ilizwe lenelise ukuhuga osomabhizimusi bakwamanye amazwe. UMugabe uthe njalo uhulumende wenza konke akwenelisayo ukuvuselela umnotho welizwe kanye lokulwisana lobuyanga. Amalunga ebandla leMDC edale lephalamende athe akulalutho olutsha uMugabe alukhulumileyo olulakho ukuphathisa ilizwe. Kodwa ingcwethi kwezenotho uMnu. Masimba Kuchera uthe uhulumende ulakho ukuhuga osomabhizimusi bakwamanye amazwe nxa ethe waguqula umthetho weIndgenization. Kunjalo nje, ummeli weMutasa Central edale lephalamende uMnu. Trevor Saruwaka waliswe ukungena edale lemuhla ngoba ubegqoke ibhatshi elilembala yeflag yeZimbabwe. Uhulumende wazise kumaviki edluleyo ukuthi sokulicala elikhulu ukulungisa kumbe ukuthengisa impahla eleflag yelizwe nxa umuntu engaphiwanga imvumo. Amanye amalunga ebandla leMDC akhonone edale ngokuthi ngaphambilini komkhosi wokuvulwa kwalo, athole imbiko ewethuselayo kubomakhalekhukhwini. Imbiko le ibisithi amalunga la engavele etshengisele kumbe ekhonone ngobekuzakhulunywa nguMugabe kulelidale, ebezabulawa. Omunye wamalunga la nguNkosazana Thabita Khumalo yena otshele iStudio 7 ukuthi umangale emapholiseni ngokwethuselwa lokhu.